PunaMusta Media

PunaMusta Media Oyj (vuoteen 2019 Pohjois-Karjalan Kirjapaino Oyj) on suomalainen mediakonserni, jonka päätoimipaikkana on Joensuu. Yhtiön osake noteerataan Helsingin pörssissä. Maaliskuussa 2019 yhtiö ilmoitti vaihtavansa nimekseen PunaMusta Media Oyj.

Liiketoiminta 
Konserniin kuuluvat Pohjois-Karjalan maakuntalehti Karjalaista kustantava Sanomalehti Karjalainen Oy sekä vientiin ja kotimaisiin suurasiakkaisiin keskittyvä kirjapaino PunaMusta Oy, jolla on painot Tampereella, Joensuussa ja Forssassa. Konsernin muut osat: PunaMusta PixMill Oy keskittyy suurkuvatulosteisiin. PunaMusta Profilight on valaistusten ja digitaalisten näyttöratkaisujen osaaja, Gredi automatisoi työnkulkuja ja rakentaa myynnin, markkinoinnin ja viestinnän ekosysteemiä. PunaMusta Coloro loihtii visuaalisen ilmeen tapahtumiin, teippaukset kulkuneuvoihin ja brändää myymälätilat. RockOn tarjoaa työkalut tuotetiedon hallintaan ja järjestelmäintegraatioihin. Uusin konsernin osa Exove on digitaalisten palveluiden tuottaja.

Paikallislehtiä julkaisevat tytäryhtiöt Pohjois-Karjalan Paikallislehdet Oy ja Karelia Viestintä Oy. Ne julkaisevat Karjalan Heiliä (Joensuu), Lieksan Lehteä, Outokummun Seutua, Parikkalan-Rautjärven Sanomia, Pielisjokiseutua, Pogostan Sanomia ja Ylä-Karjalaa. Medialiiketoiminnan toimialaa täydentää radiokanava Karjalainen Syke.

Sanomalehti Karjalainen on yksi Väli-Suomen Media Oy:n omistaja (25 prosenttia). Yhtiö julkaisee yhdessä Savon Sanomien, Keskisuomalaisen, Ilkka-Pohjalaisen ja Etelä-Suomen Sanomien kanssa Sunnuntaisuomalaista, ja lehdillä on yhteinen Helsingin toimitus. 

PunaMusta Media -konsernilla on toimipisteet Joensuussa, Tampereella, Espoossa, Helsingissä, Vantaalla, Jyväskylässä, Lahdessa, Forssassa, Oulussa ja Tallinnassa. 

PunaMusta Median henkilöstömäärä on noin 810. 

Pääosa yhtiön osakkeista on Laakkosen suvulla henkilökohtaisesti ja Laakkonen-yhtiöiden kautta.

Vastuullisuus 
PunaMusta Media Oyj on sitoutunut olemaan alansa vastuullisin toimija nyt ja tulevaisuudessa. Konsernin tavoitteena on olla hiilinegatiivinen vuoden 2029 loppuun mennessä. Konserni on sitoutunut Pariisin ilmastosopimuksen mukaisten, tieteeseen perustuvien ilmastotavoitteiden (Science Based Targets) asettamiseen vuoden 2023 aikana. 

Konsernissa on tehty jo vuosien ajan jatkuvaa ja tuloksellista työtä hiilijalanjäljen minimoimiseksi. Asiakkaat voivat saada jo nyt lähes kaikki painotuotteet kokonaan hiilineutraaleina.

Lähteet

Kirjallisuutta
 Jääskeläinen, Aatto: Painoksia Pohjois-Karjalasta. Karjalatar - Karjalainen 1874–1999. Pohjois-Karjalan Kirjapaino Oyj 1899–1999. Joensuu 1999. ISBN 951-96777-1-2.

Aiheesta muualla 
 PunaMusta Media
 PunaMusta Oy 
 PunaMusta Coloro
 Gredi
 Exove
 PunaMusta Profilight
 RockOn
 PunaMusta PixMill Oy 
 Karjalainen
 Pohjois-Karjalan Kirjapainon osake- ja pörssihistoriaa (porssitieto.fi)

Suomalaiset pörssiyhtiöt
Suomalaiset lehtitalot
Joensuu